X'inhi l-Lista tas-Sikurezza tal-Ajru tal-UE? Il-Lista tas-Sikurezza tal-Ajru tal-UE(ASL) hija lista ta' trasportaturi tal-ajru minn pajjiżi li mhumiex fl-UE, li ma jissodisfawx l-istandards internazzjonali tas-sikurezza. It-trasportaturi fl-ASL huma pprojbiti milli joperaw lejn l-UE, fl-UE u mill-UE. Anki t-trasportaturi li ma joperawx lejn l-UE jistgħu jitpoġġew fl-ASL, sabiex il-pubbliku li jkun qed jivvjaġġa barra mill-UE jiġi mwissi dwar is-sikurezza tagħhom. Jekk l-awtoritajiet tas-sikurezza ta' pajjiż terz ma jkunux jistgħu jissodisfaw l-obbligi internazzjonali tagħhom tas-sorveljanza tas-sikurezza, it-trasportaturi kollha tat-tali pajjiż jistgħu jitpoġġew fl-ASL. Filwaqt li mhijiex apprezzata mill-pajjiżi u mit-trasportaturi milquta, l-ASL żviluppat f'għodda b'saħħitha u rikonoxxuta f'livell internazzjonali li tgħin fit-titjib tas-sikurezza tal-avjazzjoni internazzjonali. Dan japplika kemm għal-avjazzjoni lejn l-UE iżda wkoll għall-avjazzjoni barra mill-UE. L-ASL titqies ukoll bħala għodda preventiva b'saħħitha, minħabba li meta pajjiż ikun jinsab taħt skrutinju, ikollu t-tendenza li jtejjeb is-sorveljanza tas-sikurezza tiegħu biex jevita li t-trasportaturi tal-ajru tiegħu jitpoġġew fil-lista. Liema trasportaturi jinsabu fil-Lista tas-Sikurezza tal-Ajru tal-UE bħalissa? Wara l-aġġornament ta' Novembru 2021, it-38 aġġornament, 97 trasportatur tal-ajru huma pprojbiti milli jtiru fl-ajru tal-UE: Żewġ linji tal-ajru oħra huma soġġetti għal restrizzjonijiet fuq l-operat, u jistgħu jtiru lejn l-UE biss b'tipi ta' inġenji tal-ajru speċifiċi: Iran Air (l-Iran) u Air Koryo (il-Korea ta' Fuq). Min hu responsabbli għall-aġġornament tal-Lista tas-Sikurezza tal-Ajru tal-UE? Meta taġġorna l-lista, il-Kummissjoni tiġi megħjuna mill-Kumitat għal-UE tas-Sikurezza tal-Ajru (ASC), li huwa magħmul minn esperti tas-sikurezza tal-avjazzjoni mill-Istati Membri kollha tal-UE u ppresedut mill-Kummissjoni, bl-appoġġ tal-Aġenzija tas-Sikurezza tal-Avjazzjoni tal-Unjoni Ewropea (EASA). Filwaqt li jaġixxi fuq proposta mill-Kummissjoni, l-ASC jadotta l-opinjoni tiegħu permezz ta' maġġoranza kwalifikata, u din imbagħad tiġi sottomessa lill-Parlament Ewropew qabel l-adozzjoni finali mill-Kummissjoni u l-pubblikazzjoni sussegwenti f'Il-Ġurnal Uffiċjali. Sal-lum, id-deċiżjonijiet kollha meħuda mill-Kummissjoni biex timponi jew tneħħi r-restrizzjonijiet dejjem intlaħqu bl-appoġġ unanimu tal-ASC u tal-Kumitat tat-Trasport tal-Parlament Ewropew. X'inhi l-proċedura għall-aġġornament tal-Lista tas-Sikurezza tal-Ajru tal-UE? L-Istati Membri kollha u l-EASA għandhom l-obbligu li jikkomunikaw lill-Kummissjoni informazzjoni li tista' tkun rilevanti għal-aġġornament tal-ASL. Il-Kummissjoni Ewropea u l-ASC jużaw diversi sorsi ta' informazzjoni biex jivvalutaw jekk l-istandards internazzjonali tas-sikurezza humiex rispettati. Dawn jinkludu sorsi bħar-rapporti tal-Organizzazzjoni tal-Avjazzjoni Ċivili Internazzjonali (ICAO), tal-Amministrazzjoni Federali tal-Avjazzjoni tal-Istati Uniti, tal-EASA, tal-SAFA[2] u tat-TCOs[3] kif ukoll informazzjoni miġbura minn Stati Membri individwali tal-UE u mill-Kummissjoni nnifisha. Huwa importanti li wieħed jinnota li din il-valutazzjoni ssir skont l-istandards internazzjonali tas-sikurezza (u mhux skont l-istandards tas-sikurezza tal-UE, li xi kultant huma aktar stretti), u l-aktar l-istandards promulgati mill-ICAO. Għal min tapplika? Ir-regoli li jistabbilixxu l-lista ta' trasportaturi pprojbiti japplikaw għat-trasportaturi tal-ajru kollha, irrispettivament min-nazzjonalità tagħhom – kemm jekk huma mill-UE, kif ukoll jekk le. Japplikaw għat-trasport kummerċjali bl-ajru biss, jiġifieri għat-trasport bl-ajru ta' passiġġieri u ta' merkanzija għal remunerazzjoni jew kiri. Ir-regoli ma japplikawx għal titjiriet privati u mhux kummerċjali (eż. it-titjiriet ta' pożizzjonament għal skopijiet ta' manutenzjoni). Kemm tiġi aġġornata ta' spiss il-lista u x'inhi l-iskeda ta' żmien għall-aġġornament? Hemm riskju li ssir obsoleta malajr? L-ASL tista' tiġi aġġornata kull meta l-Kummissjoni tqis li dan huwa meħtieġ, jew fuq talba ta' Stat Membru tal-UE. Normalment l-ASC jiltaqa' darbtejn jew tliet darbiet fis-sena, kif meħtieġ. F'emerġenzi, hemm fis-seħħ proċedura speċifika. Linja tal-ajru kif tista' tingħata approvazzjoni u titneħħa mil-lista? Jekk il-linja tal-ajru tqis li jeħtieġ titneħħa mil-lista minħabba li tikkonforma mal-istandards rilevanti tas-sikurezza, tista' tindirizza talba lill-Kummissjoni jew direttament jew permezz tal-awtorità tal-avjazzjoni ċivili tagħha. Sabiex titneħħa projbizzjoni, trid tiġi pprovduta evidenza suffiċjenti lill-UE li turi li l-kapaċità tal-linja tal-ajru u tal-awtorità ta' sorveljanza tagħha biex jimplimentaw l-istandards internazzjonali tas-sikurezza huma ta' livell suffiċjenti. Is-servizzi tal-Kummissjoni mbagħad jivvalutaw l-evidenza ppreżentata mil-linja tal-ajru u/jew mill-awtorità ta' sorveljanza tagħha biex jissostanzjaw it-talba tagħha. Jekk ir-riżultat tal-valutazzjoni jkun pożittiv, il-Kummissjoni tagħmel proposta lill-ASC. Minkejja l-każ tat-trasportaturi tal-ajru individwali, jekk ir-raġuni sottostanti biex trasportatur tal-ajru jkun fl-ASL tkun livell baxx ta' konformità mal-istandards tal-ICAO mill-awtoritajiet ta' sorveljanza tas-sikurezza tiegħu, l-Istat ikun meħtieġ jindirizza n-nuqqasijiet sinifikanti fil-konformità qabel ma dak it-trasportatur tal-ajru jkun jista' jitneħħa mil-lista. F'termini prattiċi, dan jinvolvi li t-trasportatur tal-ajru u l-Istat tiegħu jipprovdu informazzjoni bil-miktub, jattendu laqgħat mal-Kummissjoni u mal-Istati Membri tal-UE, u li xi kultant ikunu soġġetti għal żjara fuq il-post immexxija mill-Kummissjoni u jieħdu sehem f'seduti ta' smigħ quddiem l-ASC. Xi jwassal biex linja tal-ajru titpoġġa fil-lista? Jekk il-Kummissjoni jew l-Istat Membru tal-UE jiksbu u jikkonfermaw evidenza li tindika nuqqasijiet serji tas-sikurezza min-naħa ta' linja tal-ajru jew mill-awtorità ta' sorveljanza tagħha fi kwalunkwe post fid-dinja, il-lista tiġi aġġornata biex tinkludi dik il-linja tal-ajru jew il-linji tal-ajru kollha tal-pajjiż inkwistjoni. L-inklużjoni ta' linja tal-ajru fil-Lista tas-Sikurezza tal-Ajru tal-UE dejjem tfisser li l-linja tal-ajru ma jkollhiex permess ittir fl-Ewropa? Iva. Sakemm it-trasportatur tal-ajru jkun soġġett għal projbizzjoni totali, ma jistax jopera bl-inġenju tal-ajru u bil-persunal tiegħu fl-ispazju tal-ajru tal-Unjoni. Il-linja tal-ajru tiġi inkluża fl-Anness A tar-Regolament. Bl-istess mod, sakemm trasportatur tal-ajru jkun soġġett għal projbizzjoni parzjali jista' biss jopera bl-inġenju tal-ajru stipulat fir-Regolament. Il-linja tal-ajru tiġi inkluża fl-Anness B tar-Regolament. Madankollu, il-linji tal-ajru pprojbiti jistgħu jużaw l-inġenju tal-ajru u l-persunal ta' linji tal-ajru oħrajn li mhumiex fl-ASL, abbażi ta' kuntratti msejħa “ftehimiet tal-kiri bl-ekwipaġġ”. B'dan il-mod, il-passiġġieri u l-merkanzija xorta jkunu jistgħu jiġu ttrasportati abbażi ta' biljetti mibjugħa minn linja tal-ajru pprojbita u t-titjira tkun operata minn linji tal-ajru li jikkonformaw bis-sħiħ mar-regoli dwar is-sikurezza. Barra minn hekk, l-inġenji tal-ajru li jintużaw għal skopijiet governattivi jew statali (eż. it-trasport tal-kapijiet tal-Istat u/jew tal-gvern, titjiriet umanitarji), ma jaqgħux taħt ir-rekwiżiti ta' sikurezza tal-ICAO. Inġenji tal-ajru ta' dan it-tip jitqiesu li qed joperaw “titjiriet statali” u jistgħu jtiru fl-UE anke jekk ikun hemm projbizzjoni fuq it-titjiriet kummerċjali. Madankollu, titrijiet bħal dawn jeħtieġu awtorizzazzjoni speċjali (“awtorizzazzjoni diplomatika”) mill-Istati Membri kollha li minn fuqhom itir l-inġenju tal-ajru tal-Istat, kif ukoll mill-Istat tad-destinazzjoni. Essenzjalment, il-linji tal-ajru pprojbiti ma jistgħu jidħlu fl-ispazju tal-ajru sovran ta' ebda Stat Membru tal-UE u l-anqas ma jistgħu jtiru fuq it-territorju tagħhom waqt li jkunu pprojbiti (bis-sħiħ jew b'mod parzjali). Il-lista tipprevjeni lill-Istati Membri tal-UE milli jieħdu miżuri individwali ta' sikurezza fil-livell nazzjonali? Le. Il-prinċipju ġenerali huwa li kull miżura li titqies fil-livell nazzjonali trid tiġi eżaminata wkoll fil-livell tal-Unjoni Ewropea. Meta trasportatur tal-ajru jitqies mhux sikur u għalhekk jiġi pprojbit fi Stat Membru wieħed tal-UE, hemm obbligu li din il-miżura tiġi eżaminata fil-livell tal-UE bil-ħsieb li tiġi applikata fl-Unjoni Ewropea kollha. Madankollu, anki meta projbizzjoni ma tiġix estiża għall-UE, hemm lok biex l-Istati Membri tal-UE jkomplu jaġixxu fil-livell nazzjonali f'ċerti każijiet eċċezzjonali, b'mod partikolari f'emerġenzi jew b'rispons għal kwistjoni ta' sikurezza li taffettwahom b'mod speċifiku. X'inhuma “d-drittijiet tad-difiża” tal-linji tal-ajru? Il-linji tal-ajru li ġew ipprojbiti, jew li qed jiġu investigati bil-ħsieb li potenzjalment jiġu projbiti, għandhom id-dritt li jesprimu l-opinjonijiet tagħhom, li jissottomettu kwalunkwe dokument li huma jqisu xieraq għad-difiża tagħhom, u li jagħmlu preżentazzjonijiet bil-fomm u bil-miktub lill-ASC u lill-Kummissjoni. Dan ifisser li jistgħu jissottomettu kummenti bil-miktub, iżidu punti ġodda fis-sett ta' dokumenti tagħhom, u jitolbu li jinstemgħu mill-Kummissjoni jew li jattendu seduta ta' smigħ quddiem l-ASC, li mbagħad jifformula l-opinjoni tiegħu abbażi ta' dawn il-proċedimenti u tal-materjal ippreżentat qabel jew matul is-seduta ta' smigħ. L-approċċ tal-Kummissjoni huwa wieħed punittiv? L-uniku għan tal-Kummissjoni huwa li ttejjeb is-sikurezza tal-avjazzjoni, li huwa fl-interess ta' kulħadd, u bl-ebda mod li taffettwa l-iżvilupp ekonomiku jew soċjali ta' xi pajjiż. Il-pajjiżi affettwati jistgħu jistabbilixxu miżuri ta' assistenza teknika biex jgħinu lil-linji tal-ajru jiksbu livell sodisfaċenti ta' sikurezza tal-avjazzjoni. Filwaqt li fil-passat il-Kummissjoni kienet tiffoka fuq li tpoġġi pajjiżi u trasportaturi fl-ASL, issa qed taħdem ukoll mal-Istati affettwati biex tgħinhom itejbu s-sitwazzjoni tas-sikurezza tagħhom, sabiex ikunu jistgħu jitneħħew mil-ASL ladarba jintlaħqu l-livelli ta' sikurezza meħtieġa. Il-pubbliku kif jiġi infurmat dwar il-Lista tas-Sikurezza tal-Ajru tal-UE? L-aktar verżjoni reċenti tal-lista hija disponibbli online fuq https://transport.ec.europa.eu/transport-themes/eu-air-safety-list_en. Il-Kummissjoni tikkoordina wkoll mill-qrib mal-assoċjazzjonijiet Ewropej u internazzjonali tal-aġenti tal-ivvjaġġar kull darba li jsir xi tibdil fil-lista sabiex dawn ikunu fl-aħjar pożizzjoni possibbli biex jgħinu lill-klijenti tagħhom – il-passiġġieri – jieħdu deċiżjonijiet infurmati meta jkunu qegħdin jagħmlu l-arranġamenti tal-ivvjaġġar. Barra minn hekk, ir-Regolament dwar l-ASL jobbliga wkoll lill-awtoritajiet nazzjonali tal-avjazzjoni ċivili, lill-EASA u lill-ajruporti fit-territorju tal-Istati Membri tal-UE jinfurmaw lill-passiġġieri dwar l-ASL, kemm permezz tas-siti web tagħhom u, fejn rilevanti, fil-binjiet tagħhom. Il-Lista tas-Sikurezza tal-Ajru tal-UE b'liema mod tipprovdi drittijiet lill-vjaġġaturi Ewropej? Ir-Regolament dwar l-ASL jistabbilixxi d-dritt għal kull passiġġier li jkun jaf l-identità ta' kull linja tal-ajru li jkun qed itir magħha matul il-vjaġġ tiegħu. Għal dan l-għan, it-trasportatur kontraenti huwa meħtieġ li jinforma lill-passiġġieri dwar l-identità tat-trasportatur tal-ajru jew tat-trasportaturi tal-ajru li joperaw meta jkunu qed jagħmlu riżervazzjoni, ikun xi jkun il-mod li bih tkun saret il-prenotazzjoni. Il-passiġġieri jridu wkoll jinżammu infurmati rigward kwalunkwe bidla tat-trasportatur li jopera, fir-reġistrazzjoni jew, l-aktar tard, meta jkunu qed jitilgħu abbord. Ir-Regolament jagħti wkoll lill-passiġġieri d-dritt għal rimborż jew għal riprogrammar tar-rotta jekk it-trasportatur li miegħu tkun saret prenotazzjoni sussegwentement jiġi miżjud fl-ASL u b'hekk it-titjira kkonċernata tiġi kkanċellata. Il-pubblikazzjoni tal-Lista tas-Sikurezza tal-Ajru tal-UE b'liema mod tgħin liċ-ċittadini tal-UE li jkunu qed jivvjaġġaw lil hinn mit-territorju tal-UE? L-ASL ma tipprojbixxix biss il-linji tal-ajru mhux sikuri milli joperaw lejn l-UE, mill-UE u fl-UE. Il-pubblikazzjoni tal-lista tipprovdi wkoll informazzjoni utli lin-nies li jixtiequ jivvjaġġaw barra mill-Unjoni Ewropea, sabiex jekk jixtiequ jkunu jistgħu jevitaw li jtiru ma' dawn il-linji tal-ajru. Il-lista tissalvagwardja wkoll id-drittijiet tal-konsumaturi li jkunu xtraw vjaġġ mingħand aġent tal-ivvjaġġar, li jinkludi titjira operata minn linja tal-ajru fl-ASL. X'inhi d-differenza bejn din il-Lista tas-Sikurezza tal-Ajru tal-UE u r-Regolament il-ġdid tal-UE li tniżżel fuq lista sewda t-trasportaturi li jinvolvu ruħhom fit-traffikar jew fil-faċilitazzjoni ta' dħul klandestin ta' persuni fl-UE? Id-deċiżjonijiet meħuda mill-Kummissjoni rigward il-Lista tas-Sikurezza tal-Ajru huma purament immexxija minn kunsiderazzjonijiet tekniċi tas-sikurezza u jirriżultaw biss min-nuqqas li tintwera l-konformità mal-istandards internazzjonali tas-sikurezza. Il-miżura li għadha kif tħabbret kontra t-trasportaturi involuti fit-traffikar tal-bnedmin jew fil-kuntrabandu ta' immigrazzjoni illegali fit-territorju tal-UE għandha l-għan li tipproteġi l-ħajjiet u s-sikurezza tan-nies, anke meta tkun strumentalizzata għal finijiet politiċi, u li tissalvagwardja s-sigurtà tal-fruntieri esterni tal-UE. Dawn jistgħu jittieħdu kontra kwalunkwe operatur tal-inġenji tal-ajru involut f'attivitajiet ta' dan it-tip, irrispettivament mill-istatus tagħhom fir-rigward tal-lista tas-sikurezza tal-ajru. Il-miżura l-ġdida tapplika wkoll għal operaturi f'modi oħra ta' trasport, u mhux biss l-avjazzjoni. Stqarrija għall-istampa: Il-Kummissjoni tadotta Lista tas-Sikurezza tal-Ajru tal-UE ġdida Lista ta' linji tal-ajru pprojbiti fl-UE Proġetti ta' Kooperazzjoni Teknika tal-EASA [1] L-Afganistan, l-Angola (bl-eċċezzjoni ta' żewġ linji tal-ajru), l-Armenja, Il-Kongo (Brazzaville), ir-Repubblika Demokratika tal-Kongo, il-Djibouti, il-Guinea Ekwatorjali, l-Eritrea, il-Kirgistan, il-Liberja, il-Libja, in-Nepal, São Tomé u Príncipe, Sierra Leone u s-Sudan.